УНИВЕРЗИТЕТ У БЕОГРАДУ

ФИЛОЗОФСКИ ФАКУЛТЕТ

ИЗБОРНО ВЕЋЕ

Одлуком Изборног већа Филозофског факултета од 07.03.2019. године изабрани смо у комисију за припрему извештаја о кандидатима за избор у звање АСИСТЕНТА за ужу научну област ОПШТА ПСИХОЛОГИЈА – тежиште истраживања Квалитативна

истраживања и Културно-историјска психологија, са 50% пуног радног времена, на одређено време од три године.

На конкурс објављен у листу Националне службе за запошљавање „Послови“ од 13.03.2019. године, пријавила су се три кандидата – Ана Ђорђевић, Милош Станковић и Јелена Живковић. Након што смо проучили конкурсни материјал, Изборном већу подносимо следећи

**И З В Е Ш Т А Ј**

**Ана Ђорђевић** рођена је 1991. године у Београду. Филолошку гимназију у Београду завршила је 2010. године и исте године уписала је студије психологије на Одељењу за психологију Филозофског факултета у Београду. Дипломирала је 2014. године са просеком 9,36. Мастер студије завршила је годину дана касније, 2015. године, са просеком 10, одбранивши рад под називом „Утицај социјалних норми на комплексност и инклузивност социјалног идентитета“, који је ушао у ужи избор за награду Фонда „Катарина Марић“ за најбољи мастер рад у области психологије за 2014/2015. Докторске студије психологије на Филозофском факултету у Београду уписала је 2015. године као прворангирани кандидат. У досадашњем току студија положила је све испите предвиђене програмом са просечном оценом 10. У децембру 2017. године одбранила је предлог нацрта докторске дисертације под називом „Етничке идентификације: конструисање значења кроз колективни рад сећања“ чија израда је у току. Докторска теза кандидаткиње представља квалитативно емпиријско истраживање осмишљено помоћу теоријских ресурса културно-историјске психологије. Како би понудила алтернативни и иновативни теоријски и методолошки приступ изабраној теми, она се ослања на концептуалне ресурсе културно-историјске психологије, конкретно на оне њене изданке који су развијени за потребе бављења проблемима идентитета и агенсности људи у сложеним и променљивим друштвима, на основу чега критикује есенцијалистичке и натуралистичке теорије етничког идентитета и теоретизује овај проблем у пољу интеракције између процеса културног обликовања људских идентитетâ и партиципације људи у формирању колективних идентитета. За потребе контекстуализованог, динамичног и сложеног приступа истраживању ове теме, кандидаткиња користи квалитативну методологију под називом колективни рад сећања.

Од јула 2018. године Ана Ђорђевић запослена је на Филозофском факултету у Београду као истраживач сарадник и ангажована је на пројекту Института за психологију „Идентификација, мерење и развој когнитивних и емоционалних компетенција важних друштву оријентисаном на европске интеграције“, који финансира Министарство просвете, науке и технолошког развоја Републике Србије. На истом пројекту била је ангажована од 2016. године као стипендиста Министарства просвете, науке и технолошког развоја. Поред тога, кандидаткиња је учествовала и у више других домаћих и међународних истраживачких пројеката: „Култура рађања и партнерски односи у Србији“ (Институт за социолошка истраживања Филозофског факултета Универзитета у Београду, 2017); „Oral History Project“ (у оквиру међународне мреже „Trauma, Trust, Memory – Social Trauma and Reconciliation in Psychoanalysis, Psychotherapy and Cultural Memory“, коју финансира Немачка служба за академску размену ДААД, 2015); „Social psychological dynamics of historical representations in the enlarged European Union“ (у оквиру међународног пројекта Cost Action IS 1205, 2014); „Истраживање одлика културе и едукативних преференција младих из нехигијенских насеља у Београду“ (Црвени крст Палилула, Београд, 2014); „Истраживање о бескућништву на територији Београда“ (Црвени крст, Београд, 2013).

Ана Ђорђевић била је ангажована као студент докторанд у настави на курсу „Увод у квалитативна истраживања“ током школске 2016/2017. и 2017/2018. (са 4 часа недељно). Такође, поново је ангажована на истом курсу и са истим оптерећењем и у текућој 2018/2019. години. Ангажман у настави подразумевао је учествовање у осмишљавању и извођењу вежби, као и организовање и надгледање истраживачког рада студената у мањим групама. Поред тога, Ана Ђорђевић од претходне године учествује и у подстицању и надгледању истраживачких активности студената психологије са каснијих година студија који су организовани у истраживачке групе које, уз супервизију, самостално осмишљавају и спроводе квалитативне истраживачке пројекте. Током мастер студија била је ангажована и као демонстратор на курсу Психологија, на Факултету безбедности Универзитета у Београду (2014/2015).

Током претходних нивоа студија Ана Ђорђевић била је добитница различитих стипендија и награда за одличне студенте. Као студенткиња докторских студија (2016-2018), а пре тога као студенткиња основних и мастер студија (2011-2016), била је стипендиста Министарства просвете, науке и технолошког развоја Републике Србије. Била је и добитница награде за најбоље студенте општине Обреновац за 2012., 2013. и 2014. годину. 2016. године добила је стипендију за учешће у семинару о истраживачким методама у друштвеним наукама у оквиру RRPP програма (Regional Research Promotion Programme Western Balkans) намењеног младим истраживачима Западног Балкана, који је одржан 11-18. априла, 2016. године у Сарајеву у сарадњи Универзитета у Фрибургу (Швајцарска) и Центра за друштвена истраживања Аналитика (Сарајево, БиХ).

Додатно образовање и стручно усавршавање кандидаткиња је стекла приликом студијског боравака на Архус универзитету у Копенхагену на ком је током 2017. године похађала међународни докторски курс *Psycho-politics of Self-exposure*. 2015. године била је учесница летње школе „Traumatic Past-Posttraumatic Present: Mental and Social Long-term Effects of War“ која је била организована у Сарајеву у оквиру међународне истраживачке мреже „Trauma, Trust, Memory“ и финансијски подржана од стране немачке организације за академску размену ДААД. У оквиру исте ТТМ мреже имала је прилику да похађа и међународни постдипломски курс о социјалној трауми, као и едукацију из примене истраживачких метода и техника, који су реализовани кроз сарадњу професора и истраживача са Интернационалног психоаналитичког универзитета у Берлину и различитих универзитета у земљи и региону (Београд, Ниш, Софија, Бања Лука, Сарајево). Током основних студија учествовала је и на два ЕФПСА[[1]](#footnote-2) конгреса – „Development and Technology“ (Baile Felix, Румунија, 2014) и „From Neuron to Society“ (Амстердам, Холандија, 2013).

Ана Ђорђевић била је чланица организационог одбора конференције посвећене квалитативним истраживањима – 23. научна конференција „Педагошка истраживања и школска пракса – Квалитативна истраживања у друштвеним наукама: од личног искуства до социјалних пракси”, коју су организовали Институт за педагошка истраживања и Институт за психологију у новембру 2018. године. Исте године је била ангажована и у организацији међународне летње школе „Migration – Trauma in Transition*:* Exploring sociotraumatic roots of dealing with refugees“ која је организована на Филозофском факултету у Београду у септембру 2018.

Кандидаткиња се 2017. године придружила међународној мрежи под називом *Cultural Psychology Network* чији је циљ да окупи и пружи институционалну подршку докторандима који раде истраживања у оквиру културно-историјске психологије.

Ана Ђорђевић има објављен један коауторски рад у рецензираном часопису са ЕРИХ листе, два рада објављена у зборнику са националне конференције и седам саопштења са научних скупова штампаних у изводу – три са међународних и четири са националних конференција. Увид у садржај радова указује на то да скорашњи радови кандидаткиње полазе од културно-историјског теоријског оквира и ослањају се првенствено на квалитативне истраживачке методе, као што је то случај и са њеном докторском дисертацијом. Са листе приложене библиографије одабрали смо за посебан приказ 3 рада која је кандидаткиња објавила.

Станковић, Б., Скочајић, М. и Ђорђевић, А. (2017). Управљање порођајем у Србији: медицинске интервенције и порођајна искуства. *Лимес Плус*, 14, 197-225.

У овом раду ауторке полазе од налаза бројних скорашњих студија из области здравствене психологије које су указале на значај психолошких аспеката порођаја tj. порођајног искуства за низ постпорођајних исхода – пре свега у виду негативних последица по ментално здравље жена. Ослањајући се на културно-историјски приступ, циљ њиховог истраживања био је да испита на који начин је само порођајно искуство обликовано специфичностима локалног институционалног контекста у коме се порођај одвија, а које подразумева посредованост бројним медицинским праксама и технолошким средствима. Ово квантитативно истраживање на великом узорку жена из Србије ослањало се на инструменте развијене на основу претходне квалитативне студије порођајних искустава. Налази истраживања указали су да у локалном контексту рутински примењиване медицинске интервенције и процедуре играју кључну улогу у регулацији порођаја и да такав третман доследно негативно обликује порођајна искуства жена, тиме што утиче на њихов доживљај агенсности и укључености у сопствени порођај, доживљај објектификованости и занемарености, као и на њихов капацитет да се носе са целом ситуацијом тј. на доживљај преплављености. Значај ове студије ауторке препознају у комплексном културном-историјском приступу проблему порођаја, кроз анализу његове институционалне регулације и интеракције са субјективним аспектима порађања. У дискусији, ауторке упућују на неопходност социјалне, институционалне и историјске контекстуализације порођаја, као и на значај узимања у обзир често или занемареног или површно испитиваног субјективног искуства жена.

Ђорђевић, А., Станковић, Б., Грбић, С., & Ристић, С. (2018). Наративизација друштвених догађаја у породици: анализа животних прекретница код припадника три генерације. У В. Џиновић и С. Грбић (Ур.), *Зборник радова „Квалитативна истраживања у социјалним наукама: од личног искуства до социјалних пракси, 23. научна конференција Педагошка истраживања и школска пракса“* (97-101). Београд, Србија: Институт за педагошка истраживања и Институт за психологију.

Приказано истраживање, полазећи од културно-историјског приступа, усмерено је на компаративну анализу колективних сећања људи различитих генерација у оквиру породица. Помоћу полуструктурисаног интервјуа испитано је 27 припадника три генерације из 6 породица које живе у различитим градовима Србије. Наративна анализа транскрипата интервјуа указала је на сличну родну динамику у најстаријој и средњој генерацији: жене издвајају друштвено-политичке промене деведесетих година као највећу животну прекретницу, али их коментаришу и кроз изазове за породичну и личну егзистенцију у том периоду, док се мушкарци дистанцирају од политичких догађаја и о њима бирају да не говоре (ово посебно важи за наративизацију ратних догађаја код мушкараца средње генерације, који су били и непосредни учесници у њима). Најмлађа генерација фокусирана је на уобичајене личне прекретнице у адолесценцији, попут уписивања факултета/проналажења посла и романтичне односе. Значај студије дискутован је у светлу сложене динамике различитих димензија које обликују наратив (генерација, род, породична припадност), кроз идентификовање отклона од политике као доминирајућег кроз све генерације, заштићености младих од политичко-економских дешавања, и одсуства дискурса о рату.

Ђорђевић, Т., Ристић, К., Хумо, М., Јеремић, К., Бабић, М., & Ђорђевић, А. (2018). Перформирање рода и идентитета: анализа личних искустава дрег краљица у Србији. У В. Џиновић и С. Грбић (Ур.), *Зборник радова: „Квалитативна истраживања у социјалним наукама: од личног искуства до социјалних пракси, 23. научна конференција Педагошка истраживања и школска пракса“* (45-49). Београд, Србија: Институт за педагошка истраживања и Институт за психологију.

У овом раду Ана Ђорђевић и група коаутора у склопу квалитативне студије испитују како дрег краљице у Србији доживљавају дрег, своје наступе и ликове, као и како конструишу род и идентитет кроз перформанс на сцени. У оквиру теорије родне перформативности Џудит Батлер, они упућују на значај бављења овом друштвено маргинализованом групом људи која на својствен начин проблематизује родне нормативе и дихотомије, као и доминацију маскулиног хетеросексуалног поретка у друштву. Резултати анализе интервјуа показују присуство четири заједничке теме за дрег перформере које се тичу доживљаја дрега као уметности, перформанса као конститутивног за дрег заједницу и друштвене предрасуде, доживљаја комплексног односа идентитета перформера и лика којег одиграва, као и деконструисање рода на сцени. Аутори дискутују налазе у светлу односа између личних искустава и друштвених норми које их обликују, наглашавајући значај доступности друштвених простора за изражавање различитих личних и политичких могућности.

**Закључна оцена о кандидаткињи**

На основу увида у биографију и библиографију Ане Ђорђевић Комисија је закључила да кандидаткиња испуњава све услове за избор у звање асистента за ужу научну област Општа психологија – тежиште истраживања Квалитативна истраживања и Културно-историјска психологија. И у теоријском и у методолошком смислу њен научно-истраживачки рад одговара дефинисаним тежиштима истраживања. Поред тога, кандидаткиња има већ богато педагошко искуство, и то у оквиру курса Увод у квалитативна истраживања на коме би и била ангажована.

\*\*\*

**Милош Станковић** је дипломирани психолог који није уписан на докторске студије, па не задовољава минималне услове за звање асистента дефинисане у члану 131. Статута Филозофског факултета Универзитета у Београду. С обзиром на то, Комисија неће детаљније приказивати овог кандидата.

\*\*\*

**Јелена Живковић** рођена је 1987. године у Београду. Након завршене IX Београдске гимназије „Михаило Петровић Алас“, 2006. године уписала је студије психологије на Факултету за педагогију и психологију Московског педагошког државног универзитета у Русији, које је завршила 2011. године са просечном оценом 4,97/5 (специјализација – Развојна психологија и психологија узраста) и одбранила је дипломски рад „Особине етничког идентитета Срба и Бошњака“ (кандидаткиња је приложила и Решење издато од стране Министарства просвете, науке и технолошког развоја Републике Србије којим се њена диплома признаје као диплома мастер академских студија). Након тога уписала је докторске студије психологије (научна област Социјална психологија) на истом универзитету и одбранила је докторску тезу „Социјално-психолошке особине међуетничких ставова у Србији“ у септембру 2018. године. Кандидаткиња је приложила копију одредбе Више атестационе комисије при Министарству науке и високог образовања Руске федерације о издавању дипломе доктора психолошких наука, на основу чега матични Универзитет тек треба да јој изда диплому, коју накнадно треба да нострификује Министарство просвете, науке и технолошког развоја Републике Србије. Докторска теза кандидаткиње припада области социјалне психологије и усмерена је на испитивање садржаја међуетничких ставова као комплексног социо-психолошког феномена, као и функција и манифестација међуетничких ставова у мултикултуралном српском друштву. Поред тога, описани су фактори који утичу на формирање и развој међуетничких ставова на индивидуалном и групном нивоу међуетничке интеракције у локалном контексту. Спроведено истраживање ослањало се на квантитативну методологију.

Током студија, и на основном и на докторском нивоу, Јелена Живковић била је добитница стипендије за студирање у високошколским установама Руске Федерације додељене од стране Асоцијације дипломаца совјетских и руских факултета из Србије и Црне Горе при Међународном координационом већу за дипломце образовних установа „INCORVUZ-XXI“. Током основних студија кандидаткиња је била на студијском боравку на Факултету за бизнис и информациони менаџмент на Универзитетском Колеџу Гент (Hogeschool Gent) у Белгији, у оквиру Ерасмус програма (фебруар-јун 2013. године).

Јелена Живковић наводи да је у периоду од септембра 2014. до јуна 2016. године била ангажована у настави на Московском социјално-педагошком универзитету у Русији на низу курсева – Општа психологија, Социјална психологија, Етнопсихологија, Психологија рода, Психологија девијантног понашања омладине, Социјално-педагошка виктимологија, Основи интеракције на тренинзима, Технике интеракције у играма, Организациона психологија, Психологија пословне комуникације, Психологија социјалног рада, Историја и теорија религије, Енглески језик – мада није детаљније навела тип и обим ангажовања, нити је приложила неку потврду о томе. Такође, била је задужена за менторство семинарских и дипломских радова из различитих области, пре свега опште, развојне и социјалне психологије.

Кандидаткиња је волонтерски била укључена у психолошко саветовање омладине која се суочава са тешкоћама, као и у помоћ страним студентима у психосоцијалној адаптацији на нову културолошку средину (јануар 2012-децембар 2017). У оквиру студентске праксе била је ангажована као помоћник школског психолога у једној основној школи у Москви. Јелена Живковић има и богато радно искуство у сфери превођења. Као преводилац за руски језик била је ангажована на бројним догађајима и манифестацијама у Москви од стране различитих организација и компанија из Србије и Русије.

Јелена Живковић објавила је четири рада у рецензираним руским научним часописима, који су одобрени од стране Више атестационе комисије при Министарству науке и високог образовања Руске Федерације. Поред тога, објавила је један рад у тематском зборнику и два саопштења у целини са Међу-универзитетске конференције младих научника по резултатима истраживања из области педагогије, психологије, социокултурне антропологије. Сви радови спадају у област социјалне психологије, а специфично су усмерени на теме које су обрађене и у докторској дисертацији кандидаткиње – етнички идентитет и међуетничке ставове и односе, и ослањају се на квантитативну методологију. Јелена Живковић у својој библиографији наводи и учешће на десет конференција (од којих су четири из области менаџмента), али пошто су наведени само називи конференција, а не и наслови саопштења, није јасно на којим скуповима је учешће кандидаткиње било само пасивно, а на којима је имала излагања. Такође, Јелена Живковић је трећи аутор књиге „Стратегијски и оперативни менаџмент“ (коаутори су Слободан Живковић и Ана Живковић; Врњачка Бања: SaTCIP, 2015), али пошто књига не спада у област психологије, неће бити детаљније приказана у овом извештају.

Са листе приложене библиографије кандидаткиње Јелене Живковић одабрали смо за посебан приказ 3 рада која је кандидаткиња објавила. Напомињемо да су, са изузетком рада објављеног у тематском зборнику, сви остали радови на руском језику, па смо били приморани да се приликом приказа њиховог садржаја ослањамо само на апстракте који су дати на енглеском.

Живковић, Ј. (2018). Емпиријско истраживање социјално-психолошких особина међуетничких ставова у Србији [Эмпирическое исследование социально-психологических особенностей межэтнических установок в Сербии]. *Интернет часопис „Свет науке“ [Интернет-журнал «Мир науки»]*, (6)1.

У овом раду, заснованом на докторској дисертацији, ауторка приказује емпиријску студију социјално-психолошких карактеристика међуетничких ставова код Срба, Бошњака и Хрвата који живе у Србији, као и повезаност тих карактеристика са различитим социо-психолошким факторима. Резултати истраживања указали су на неке релевантне карактеристике међуетничких ставова код поменутих етничких група: средњи ниво социјалне дистанце и позитивности међуетничких ставова; доминацију стратегије интеграције/мултикултуралности међу Србима и Хрватима и стратегије сепарације међу Бошњацима; доминантно присуство патриотских ставова, релативно висок ниво етничке толеранције и оријентације на мултикултуралну идеологију и низак ниво негативних ставова према имиграцији. Указано је и на разлике у карактеристикама међуетничких ставова код испитаних група које су повезане са тиме да ли група има статус етничке већине или мањине у датом контексту. Утврђено је да међуетнички ставови чине динамичан систем ставова који је јединствен за одређену етничку групу. Издвојени су и главни предиктори социо-психолошких карактеристика међуетничких ставова: верска толеранција и дистанца, етнички и национални идентитет, степен опажене дискриминације, субјективни доживљај повезаности са другим етничким групама, досадашње искуство интеракције са другим групама, прихватање одговорности сопствене групе и спремност на помирење. У дискусији ауторка указује на потребу за развијањем позитивнијих, толерантнијих и социјално блискијих међуетничких ставова у Србији, и то на свим нивоима међуетничких односа.

Живковић, Ј. (2014). Психолошке особине међуетничких односа у Србији [Психологические особенности межэтнических отношений в Сербии]. *Социјална психологија и друштво [Социальная психология и общество]*, 5(3), 104-116.

Ауторка у овом чланку анализира како руску, тако и интернационалну литературу како би размотрила проблем међуетничких односа у Србији. Она напомиње да ово истраживачко интересовање проистиче из конфликтних односа између различитих етничких група које живе на територији Србије, од којих већину чине припадници бивших југословенских република. Анализа претходних студија међуетничких односа спроведених у локалном српском контексту омогућила је идентификацију два главна фактора који одређују међуетничке односе у Србији, а то су етничко-религијски идентитет и међуетнички ставови. Ови фактори утичу на међуетничке односе, како на групном тако и на индивидуалном нивоу, а они сами су обликовани под утицајем бројних и комплексних етничких, културних и религијских феномена.

Живковић, Ј. (2017). Давайте дружить: Теорија међугрупне интеракције В.С. Агејева. У: Н. Петровић (Ур.) *Политичка психологија у савременом свету*. Београд: Институт за психологију, 77– 89.

Кандидаткиња у овом поглављу из тематског зборника представља теорију међугрупне интеракције једног руског аутора, В.С. Агејева. Ова теорија разматра групу феномена из социјалне психологије полазећи од теоријског становишта теорије делатности, коју су, унутар културно-историјске парадигме, у совјетској психологији развијали Леонтјев и Рубинштајн. Агејев препознаје значај когнитивних фактора за обликовање међугрупних односа, што његову теорију чини блиском доминантним западним теоријама у овој области, али уједно инсистира на значају урачунавања и ширег социјалног контекста у коме се интеракција одвија тј. на важности објективних услова за обликовање како међугрупне интеракције, тако и самих когнитивних процеса (који, такође, повратно обликују објективне услове који су их одредили). Тиме теорија Агејева превазилази ограничења и когнтивних и ситуационих теорија међугрупног понашања. На основу својих емпиријских истраживања, Агејев такође закључује да појава међугрупних пристрасности није једнозначна, као и да у неким околностима она може имати и позитивну улогу. Он разликује две групе феномена у међугрупним односима – диференцијалне (групне пристрасности, дискриминација, предрасуде) и интегративне (афилијација групе, отвореност према другим групама, међугрупна референтност) – који имају различите, мада комплементарне, улоге и који су истовремено присутни у реалним социјалним околностима. Ауторка у закључку истиче да теорија међугрупне интеракције Агејева, уводећи и нове димензије разматрања међугрупних појава, заправо омогућава бављење квалитативно различитим типовима међугрупних односа, и то посебно оним интегративног типа који су уобичајено запостављени у теоријском и емпиријском бављењу овом темом у западној психологији. Значај овог рада огледа се у томе што је домаћој стручној јавности представљено једно алтернативно теоријско полазиште које превазилази нека од ограничења истакнутих теорија у западној психологији и које може представљати нови теоријски ресурс приликом бављења међугрупним односима.

**Закључна оцена о кандидаткињи**

На основу увида у биографију и библиографију Јелене Живковић Комисија је закључила да кандидаткиња испуњава услове за избор у звање асистента за ужу научну област Општа психологија, али да, ни у теоријском ни у методолошком смислу, њен научно-истраживачки рад не одговара траженим тежиштима истраживања – Квалитативна истраживања и Културно-историјска психологија, будући да је научна продукција кандидаткиње доминантно усмерена на област социјалне психологије (што и јесте експлицитно дефинисана научна област њених докторских студија), као и да се она у свом истраживачком раду искључиво ослања на квантитативне методе. Иако је кандидаткиња у биографији навела да је културно-историјска теорија Л. С. Виготског значајно обликовала програм студија на њеном универзитету, њен научно-истраживачки рад не ослања се доминантно на овај теоријски оквир (само један чланак кандидаткиње бави се приказом теорије која припада корпусу културно-историјске психологије.). Поред тога, као што је већ споменуто, методолошка оријентација кандидаткиње искључиво припада квантитативној парадигми, па њен досадашњи истраживачки рад, као ни конкурсна документација коју је поднела, не дају увид у то да је упозната са квалитативним методама истраживања. Ни педагошко искуство кандидаткиње није из области које су дефинисане тежиштима истраживања, што је посебно релевантно кад је реч о курсу Увод у квалитативна истраживања на коме би била ангажована, а који захтева методолошко знање и искуство рада са квалитативним истраживачким техникама.

\* \* \*

На основу свих изнетих података Комисија констатује да од пријављених кандидата Ана Ђорђевић задовољава све услове за избор у звање асистента за ужу научну област Општа психологија – тежиште истраживања Квалитативна истраживања и Културно-историјска психологија. Стога, предлажемо Изборном већу Филозофског факултета да Ану Ђорђевић изабере у звање асистента за ужу научну област Општа психологија – тежиште истраживања Квалитативна истраживања и Културно-историјска психологија, са 50% пуног радног времена, на одређено време од три године.

У Београду, 17.04.2019.

Чланови комисије:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Биљана Станковић, доцент

Филозофски факултет, Универзитет у Београду

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Дејан Тодоровић, редовни професор

Филозофски факултет, Универзитет у Београду

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Ивана Јанковић, доцент

Филозофски факултет, Универзитет у Нишу

1. European Federation of Psychology Students' Associations [↑](#footnote-ref-2)